[{"text_idx": "#000002", "text": "Sophie Elisabeth von Mecklenburg (1613\u20131676) germana poetino, komponistino kaj dramistino, naskig\u0302is kiel princino c\u0302e la kortego de Gu\u0308strow, aktiva kultura centro en norda Germanio.\nS\u0302i lasis distingan markon en la kuro de la germana baroka muziko."}, {"text_idx": "#000003", "text": "S\u0302i komencis studi muzikon c\u0302e la kortego de sia patro, la duko Johano Alberto la II-a de Meklenburgo de la Distrikto Gu\u0308strow, kie laboris orkestro konata pro la partopreno de bonegaj anglaj muzikistoj, kiel la komponisto kaj virtuozo de la aldviolono William Brade.\nKiam la Tridekjara Milito minacis la kortegon en 1628, s\u0302i translog\u0302ig\u0302is al la kortego de Kassel, kiu ankau\u0306 havis fortan muzikan tradicion.\nTie, je la ag\u0302o de 22, s\u0302i farig\u0302is la tria edzino de la duko August la II de Braunschweig-Lu\u0308neburg, erudiciulo, fondinto de la biblioteko Wolfenbu\u0308ttel.\nS\u0302i ig\u0302is dukino kaj duonpatrino de liaj multaj infanoj."}, {"text_idx": "#000004", "text": "S\u0302ia nobla rango kaj multflanka talento donis al s\u0302i aliron al la c\u0302efaj centroj de la germana kultura vivo, precipe en muziko al pluraj el la plej eminentaj komponistoj kaj interpretistoj de la XVII-a jarcento."}, {"text_idx": "#000005", "text": "Sophie estis altedukita, ambicia kaj efika entreprenisto, fervora mecenato de artoj, kaj serioza komponistino; s\u0302i sukcese trapasis multajn malfacilaj\u0302ojn administrante kaj subtenante la muzikan vivon c\u0302e la kortego de sia edzo kun forta sento de realo kaj iniciato.\nPro translog\u0302ig\u0302oj, Sophie Elisabeth estis komisiita du foje organizi la kortegan orkestron.\nAldone, s\u0302i ludis gravan rolon en establi bonegajn kortegajn distrojn, inkluzive maskeradojn, teatraj\u0302ojn kaj baletojn, por kiuj s\u0302i foje verkis libretojn kaj muzikon.\nTiaj aktivaj\u0302oj farig\u0302is c\u0302iujara tradicio en la kortego."}, {"text_idx": "#000006", "text": "Sophie Elisabeth kelkfoje laboris proksime kun Heinrich Schu\u0308tz, unu el la plej gravaj komponistoj de la XVII-a jarcento.\nKomence li estis s\u0302ia muzika konsilisto kaj poste s\u0302i kunlaboris kun li pri arioj de lia \u2018Nova teatra prezento de Mari\u0301a Magdalena' (Theatralische neue Vorstellung von der Maria Magdalena).\nHeinrich Schu\u0301tz diris pri Sophie Elisabeth: s\u0302i estas \"escepte talenta princino, precipe pro s\u0302ia alvokig\u0302o kaj pasio al muziko\u201d.\nS\u0302i komponis plurajn religiemajn himnomelodiojn kaj ariojn, same kiel kvar \u2018kantludojn' (Singspiele), inter aliaj verkoj.\nBedau\u0306rinde la plej granda parto de s\u0302ia laboro estas perdita au\u0306 tre malfacile alirebla."}, {"text_idx": "#000007", "text": "Sophie Elisabeth verkis \u2018Paca venko' (Friedens Sieg) (1642), pluraj dialogoj kun muziko por kvar blankaj voc\u0302oj, kiu reprezentas la hororojn de milito: malsaton, malric\u0302econ, maljustecon kaj morton.\nC\u0302i tiuj komponaj\u0302oj konsistigas la kernon de la produktado de Sophie Elisabeth.\nIli estas unu el la plej malnovaj germanaj muzikaj teatraj\u0302oj."}, {"text_idx": "#000008", "text": "En 1650 s\u0302i muzikigis siajn proprajn tekstojn okaze de la naskig\u0302tago de la duko Au\u0306gusto.\nPor tiu okazo s\u0302i komponis simfonion kaj ang\u0302elan koruson.\nC\u0302i tiu ang\u0302ela koruso estis por kvin voc\u0302oj: du sopranoj, kontralto kaj tenoro (kiuj povas esti prezentitaj de virinaj voc\u0302oj, kondic\u0302e ke iuj el la kantistinoj, povu atingi la noton re).\nElstaras ankau\u0306, s\u0302ia scio pri la franca orkestra praktiko, kiel montras s\u0302ia instrumentado por du sopranaj kordoj, du aldviolonoj en kontralta klefo, kaj kontinuo."}, {"text_idx": "#000009", "text": "Iuj el s\u0302iaj verkoj estis publikigitaj en 1651 kaj 1667.\nOni kredas, ke tiu presita en 1651, \u2018Evangelia vitejo' (Vinetum evangelicum), estis la unua muziko eldonita de virino en Germanio.\nEn 1652, s\u0302i kompletigis romanon, \u2018La rakonto de Dorinde', surbaze de franca kortega literaturo.\nPlie Sophie esprimis siajn religiajn opiniojn per preg\u0302oj kaj diversaj spiritaj traktatoj, kiujn s\u0302i verkis."}, {"text_idx": "#000010", "text": "Du el s\u0302iaj dramaj verkoj postvivas: la jam nomita \u2018Paca venko' kaj \u2018Reprezento de g\u0302ojo'' (Glu\u0308ckwu\u0308nschende Freudensdarstellung) (1652).\nS\u0302i sponsoris barokajn artistojn, tial s\u0302i farig\u0302is konata kiel la \"Junono de Braunschweig-Lu\u0308neburg\u201d, honore al la diino de la roma mitologio."}, {"text_idx": "#000011", "text": "To hear audio for this text, and to learn the vocabulary sign up for a free LingQ account."}]